คาราบาว - วิกิพีเดีย

# คาราบาว

### จากวิกิพีเดีย สารานุกรมเสรี

สัญลักษณ์ของวง เป็นรูปหัวกะโหลกควาย

คาราบาว (Carabao) วงดนตรีเพื่อชีวิตที่เป็นที่รู้จักมากที่สุด มีบทบาทมากที่สุด

## [แก้] ประวัติ

วงคาราบาวเกิดจากการก่อตั้งโดยนักเรียนไทยที่ฟิลิปปินส์ 3 คน คือ ยืนยง โอภากุล (แอ๊ด) กับ กีรติ พรหมสาขา ณ สกลนคร (เขียว) และ สานิตย์ ลิ่มศิลา (ไข่) ขึ้นที่นั่น ในปี พ.ศ. 2520 โดยคำว่า " คาราบาว " เป็นภาษาตากาล็อก คือภาษาพื้นเมืองของฟิลิปปินส์ แปลว่า ควาย ซึ่งทางฟิลิปปินส์ถือเป็นสัญลักษณ์ของชนชั้นเกษตร โดยหมายจะเป็นวงดนตรีที่มีเนื้อหาเพื่อชีวิต

เมื่อกลับมาเมืองไทย แอ๊ดและเขียวได้ร่วมกันเล่นดนตรีในเวลากลางคืน โดยกลางวันแอ๊ดทำงานอยู่ที่การเคหะแห่งชาติ เขียวทำให้กับบริษัทฟิลิปปินส์ที่มาเปิดในประเทศไทย ส่วนไข่ก็ได้แยกตัวออกไป ทั้งคู่ออกอัลบั้มชุดแรกของวง ในชื่อ " ขี้เมา " เมื่อปี พ.ศ. 2524 ถือว่าไม่ประสบความสำเร็จนัก ต่อมาในปี พ.ศ. 2525 ได้มีสมาชิกในวงเพิ่มขึ้นมาอีก 1 คน คือ ปรีชา ชนะภัย (เล็ก) จากวงเพรซซิเด้นท์ และออกอัลบั้มเป็นชุดที่ 2 ในชื่อ " แปะขายขวด " ก็ยังไม่ประสบความสำเร็จอีก

คาราบาว เริ่มเป็นที่รู้จักมากขึ้นในอัลบั้มชุดที่ 3 ในปี พ.ศ. 2526 จากอัลบั้ม " วณิพก " ด้วยเพลงชื่อเดียวกับอัลบั้ม โดยมีเนื้อหาที่แปลกแผกไปจากเพลงในยุคนั้น ๆ และดนตรีที่เป็นท่วงทำนองแบบไทย ๆ ผสมกับตะวันตก มีจังหวะที่สนุกสนาน ชวนให้รู้สึกคึกคัก เต้นรำได้ คาราบาวประสบความสำเร็จอย่างยิ่งในปลายปี พ.ศ. 2527 เมื่อออกอัลบั้มชื่อว่า " เมด อิน ไทยแลนด์ " ซึ่งทำยอดขายได้ถึง 5 ล้านตลับ ซึ่งเป็นสถิติยอดจำหน่ายอัลบั้มเพลงของศิลปินไทยที่สูงที่สุดไม่มีใครทำลายได้มาจนปัจจุบัน และเมื่อจัดคอนเสิร์ตใหญ่ ก็มียอดผู้ชมถึง 6 หมื่นคน

สมาชิกทั้ง 7 คนของวง (จากซ้าย) แอ๊ด, เทียรี่, เล็ก, เป้า, เขียว, อ๊อด, อ.ธนิสร์

โดย คาราบาว ในยุคนี้ มีสมาชิกในวงทั้งสิ้น 7 คน ประกอบด้วย

- ยืนยง โอภากุล (แอ๊ด) : ร้องนำ, กีตาร์, แต่งเพลงและดนตรี, หัวหน้าวง

- ปรีชา ชนะภัย (เล็ก) : ร้องนำ, กีตาร์, แต่งเพลงและดนตรีบางส่วน

- เทียรี่ เมฆวัฒนา (รี่) : ร้องนำ, กีตาร์

- กีรติ พรหมสาขา ณ สกลนคร (เขียว) : ร้องนำบางส่วนและประสานเสียง, กีตาร์, ควบคุมการผลิต

- อนุพงษ์ ประถมปัทมะ (อ๊อด) : เบส

- อ.ธนิสร์ ศรีกลิ่นดี : ขลุ่ย, ร้องนำบางส่วนและประสานเสียง, แซกโซโฟน, คีย์บอร์ด

- อำนาจ ลูกจันทร์ (เป้า) : กลอง

ระหว่างปี พ.ศ. 2527 - พ.ศ. 2533 เรียกได้ว่าเป็นปีทองของคาราบาว โดยมีแอ๊ดเป็นผู้นำ โดยออกอัลบั้มออกมาทั้งหมด 5 ชุด ทุกชุดประสบความสำเร็จทั้งหมด ได้เล่นคอนเสิร์ตที่อเมริกาและยุโรปหลายครั้ง มีหลายเพลงที่ฮิตติดอยู่ในความทรงจำของแฟน ๆ จนปัจจุบัน เช่น เมดอินไทยแลนด์, เจ้าตาก, หำเทียม, มหาลัย, เรฟูจี, บาปบริสุทธิ์, แม่สาย, ทับหลัง เป็นต้น แต่ในปี พ.ศ. 2533 สมาชิกในวง 4 คน คือ เขียว, เทียรี่, อ.ธนิสร์ และเป้า ได้แยกตัวเป็นอิสระออกไป และทางวงก็ได้รับสมาชิกเพิ่มมา มาแทนที่ตำแหน่งที่ออกไป และยังคงออกอัลบั้มต่อมา และเทียรี่ที่แยกตัวออกไป ก็ได้กลับมาร่วมวงอีกครั้ง และในปี พ.ศ. 2538 คาราบาวก็ได้ออกอัลบั้มชุดพิเศษ ซึ่งเป็นการรวมตัวกันของสมาชิกชุดเดิม 7 คน ในชื่อชุด " 15 ปี คาราบาว หากหัวใจยังรักควาย " โดยออกมาถึง 2 ชุด ด้วยกัน

สมาชิกในยุคปัจจุบัน (จากซ้าย) หมี, โก้, เล็ก, แอ๊ด, เทียรี่, อ๊อด, ดุก, น้อง, อ้วน

แต่หลังจากปี พ.ศ. 2540 ชื่อเสียงและความนิยมของวงคาราบาวเริ่มสร่างซาลง เนื่องจากกระแสดนตรีที่เปลี่ยนไป แต่วงก็ยังคงผลิตผลงานออกมาอยู่อย่างสม่ำเสมอ จนกระทั่งในปี พ.ศ. 2545 คาราบาว กลับมาเป็นที่ฮือฮาอีกครั้งของสังคม เมื่อวงโดยแอ๊ดมีสินค้าของตัวเองออกมาจำหน่าย เป็นเครื่องดื่มบำรุงกำลัง ยี่ห้อ " คาราบาวแดง " ก่อให้เกิดการวิพากษ์วิจารณ์อย่างกว้างขวาง และวงก็ได้ออกอัลบั้มชุดที่ 23 คือ " นักสู้ผู้ยิ่งใหญ่ " มาพร้อมกัน

จนถึงปัจจุบันนี้ (พ.ศ. 2549) คาราบาวมีอัลบั้มทั้งสิ้น 24 ชุด ไม่นับรวมถึงอัลบั้มพิเศษของทางวงหรือของสมาชิกในวง หรือบทเพลงในโอกาสพิเศษต่าง ๆ ซึ่งถ้าหากนับรวมกันแล้วคงมีไม่ต่ำกว่า 100 ชุด มีเพลงไม่ต่ำกว่า 1,000 เพลง เป็นวงดนตรีที่ได้รับการกล่าวขานมากที่สุดทั้งในวงการดนตรีทั่วไปและวงการเพลงเพื่อชีวิต เป็นที่รู้จักของผู้คนในสังคมทุกเพศ ทุกวัย ไม่จำกัดเฉพาะกลุ่มผู้ฟังเพลง หรือผู้ที่นิยมในเพลงเพื่อชีวิตเท่านั้น จนได้รับการกล่าวขานว่าเป็น " ตำนานเพลงเพื่อชีวิต "

## [แก้] สมาชิกปัจจุบัน

- ยืนยง โอภากุล (แอ๊ด) : ร้องนำ, กีตาร์, แต่งเพลงและดนตรี, หัวหน้าวง

- ปรีชา ชนะภัย (เล็ก) : ร้องนำ, กีตาร์, แต่งเพลงและดนตรีบางส่วน, ประสานเสียง

- เทียรี่ เมฆวัฒนา (รี่) : ร้องนำ, กีตาร์, ประสานเสียง

- อนุพงษ์ ประถมปัทมะ (อ๊อด) : เบส, ประสานเสียง

- ลือชัย งามสม (ดุก) : แตร, คีย์บอร์ด, แอคคอเดียน, ประสานเสียง

- ขจรศักดิ์ หุตะวัฒนะ (หมี) : กีตาร์, ประสานเสียง

- ชูชาติ หนูด้วง (โก้) : กลอง

- ศยาพร สิงห์ทอง (น้อง) : เพอร์คัสชั่น, ประสานเสียง

- เทพผจญ พันธุ์พงษ์ไทย (อ้วน) : ขลุ่ย, กลอง, แซกโซโฟน, ประสานเสียง

หน้าปกอัลบั้ม ขี้เมา
หน้าปกอัลบั้ม เมด อิน ไทยแลนด์
หน้าปกอัลบั้ม ทับหลัง

## [แก้] ผลงานของคาราบาว

(เฉพาะอัลบั้มปกติ)

- ขี้เมา (พ.ศ. 2524)

- แปะขายขวด (พ.ศ. 2525)

- วณิพก (พ.ศ. 2526)

- ท.ทหารอดทน (พ.ศ. 2526)

- เมด อิน ไทยแลนด์ (พ.ศ. 2527)

- อเมริโกย (พ.ศ. 2528)

- ประชาธิปไตย (พ.ศ. 2529)

- เวลคัม ทู ไทยแลนด์ (พ.ศ. 2530)

- ทับหลัง (พ.ศ. 2531)

- ห้ามจอดควาย (พ.ศ. 2533)

- วิชาแพะ (พ.ศ. 2534)

- สัจจะ 10 ประการ (พ.ศ. 2535)

- ช้างไห้ (พ.ศ. 2536)

- คนสร้างชาติ (พ.ศ. 2537)

- แจกกล้วย (พ.ศ. 2538)

- 15 ปี คาราบาว หากหัวใจยังรักควาย (พ.ศ. 2538)

- เส้นทางสายปลาแดก (พ.ศ. 2540)

- 'เช ยังไม่ตาย (พ.ศ. 2540)

- อเมริกันอันตราย (พ.ศ. 2541)

- พออยู่พอกิน (พ.ศ. 2541)

- เซียมหล่อตือ (พ.ศ. 2543)

- สาวเบียร์ช้าง (พ.ศ. 2544)

- นักสู้ผู้ยิ่งใหญ่ (พ.ศ. 2545)

- สามัคคีประเทศไทย (พ.ศ. 2548)

## [แก้] คอนเสิร์ตครั้งสำคัญ

- ทำโดยคนไทย : 9 กุมภาพันธ์ พ.ศ. 2528 ที่เวลโลโดม สนามกีฬาหัวหมาก

- 10 ปี ฅนคาราบาว : 23 พฤษภาคม - 24 พฤษภาคม พ.ศ. 2534 ที่เอ็มบีเค ฮอล มาบุญครอง เซนเตอร์

- ปิดทองหลังพระ : พฤษภาคม พ.ศ. 2539 ที่อินดอร์สเตเดี้ยม สนามกีฬาหัวหมาก

- 15 ปี เมด อิน ไทยแลนด์ : 25 ธันวาคม พ.ศ. 2542 ที่สนามราชมังคลากีฬาสถาน

ภาพการแสดงคอนเสิร์ต 20 ปี คาราบาว เรื่องราวของคน ดนตรี และเขาควาย

- 20 ปี คาราบาว เรื่องราวของคน ดนตรี และเขาควาย : 21 กุมภาพันธ์ - 22 กุมภาพันธ์ พ.ศ. 2546 ที่ศูนย์การประชุมแห่งชาติสิริกิติ์

- เมด อิน ไทยแลนด์ ภาค 2546 สังคายนา : 14 พฤษภาคม พ.ศ. 2547 ที่อิมแพค อารีน่า เมืองทองธานี

- นาวาคาราบาว : 30 เมษายน พ.ศ. 2548 ที่หอประชุมกองทัพเรือ

- คอนเสิร์ตบาว - ปาน แฟนบาวได้หวาน แฟนปานได้โจะ : 6 มิถุนายน พ.ศ. 2549 ที่อิมแพค อารีน่า เมืองทองธานี

## [แก้] ลิงก์ภายนอก

- เว็บไซต์ของวงคาราบาว

ดึงข้อมูลจาก "http://th.wikipedia.org../../../%E0%B8%84/%E0%B8%B2/%E0%B8%A3/%E0%B8%84%E0%B8%B2%E0%B8%A3%E0%B8%B2%E0%B8%9A%E0%B8%B2%E0%B8%A7.html".

หมวดหมู่: ดนตรีเพื่อชีวิต | กลุ่มดนตรีสัญชาติไทย

##### Views

- บทความ
- อภิปราย
- รุ่นปัจจุบัน

##### ค้นหา

##### ภาษาอื่น

- English
- Français
- Nederlands